Cunctator totius bonitatis, doctor universe pie religionis, saluti omnium exemplum prebuit passionis, formam docuit confessionis, suis sequacibus studium sancte proposuit operationis, quatinus aut constanter paciendo, aut catholice confitendo, aut viriliter operando, salus, post vite cursum, hec omnibus operantibus, proveniret in eternum. Ad cujus quoque desiderium non nulli pertingere cupientes, sibi suisque renuntiantes, colla levissimo Christi jugo submiserunt, et sua pauperibus Christi devotissime contulerunt. Quorum participes ego Willelmus et Rainaldus frater meus fieri cupientes, quicquid paterne hereditatis nobis a parentibus dimissum est, Deo et ecclesie beati Marcelli martiris precipui in suburbio Cabilonensis urbis site contulimus, nos inibi habitum sancte religionis super capita ponentes, quatinus interventu piissimi martiris, vite post laborem, vitam obtineamus simpiternam. Adjacet autem hec ereditas in villa que vocatur Marniaco, pratum quod dicitur de porta, et mansum de Loia, et vineam Tetmauri, et mansum Martini cum omnibus appenditiis ejus. Et in villa Chasapot pratum usum et pratum Arberti, et pratum in quo fons scaturrit, et campos, et quicquid nostre hereditatis videtur pertinere insuper dicta villa. Hec omnia nobiscum dedimus beatis apostolis Petro et Paulo, supradicto que martiri et ipsius loci priori Alviso, et omnibus fratribus ibi in perpetuum Deo servientibus, in primis laudem prebente matre nostra Acherada et fratribus nostris, Wigone, Hithmaro, Heinrico, Milone. Et quisquis hec calumpniare voluerit, excommunicatus in perpetuum maneat. Actum publice, apud sanctum Marcellum, regnante Philippo rege, anno ab incarnatione Domini M° LXXV, indictione XIII, epacta Ia, concurrens IIIus.